CELEX: 52013PC0250
Language: mt
Date: 2013-05-02
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 302/2009 dwar pjan multiannwali għall-irkupru tat-tonn fil-Lvant tal-Atlantiku u fil-Mediterran

|
			
		
		
		52013PC0250
		
			Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 302/2009 dwar pjan multiannwali għall-irkupru tat-tonn fil-Lvant tal-Atlantiku u fil-Mediterran /* COM/2013/0250 final - 2013/0133 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-Unjoni hija Parti Kontraenti
għall-Konvenzjoni Internazzjonali għall-Konservazzjoni tat-Tonn
tal-Atlantiku (minn hawn 'il quddiem "il-Konvenzjoni"). It-tonnu huwa
l-aktar speċi importanti fil-Kummissjoni Internazzjonali
għall-Konservazzjoni tat-Tonn tal-Atlantiku (minn hawn ’il quddiem
l-“ICCAT”) u bħalissa huwa l-unika wieħed fil-pjan ta’ rkupru
multiannwali. Din it-traspożizzjoni hija marbuta
mad-dispożizzjonijiet kritiċi fil-pjan ta’ rkupru li ġew diskussi
b’mod estensiv u adottati fil-Laqgħa Annwali tal-ICCAT f’Novembru 2012
skont ir-Rakkomandazzjoni 12-03. 
Fis-16-il Laqgħa Speċjali
tagħha fl-2008, l-ICCAT, li twaqqfet mill-Konvenzjoni, adottat
ir-Rakkomandazzjoni 08-05 sabiex tintroduċi pjan ta’ rkupru ġdid
għat-tonnu fil-Lvant tal-Atlantiku u fil-Mediterran, li jieħu post
il-pjan ta’ rkupru preċedenti adottat fl-2006. F'antiċipazzjoni
għal meta r-Rakkomandazzjoni 08-05 tidħol fis-seħħ,
ġie adottat ir-Regolament tal-Kunsill (KE)Nru 302/2009[1]. 
Fis-l7-il Laqgħa Speċjali
tagħha fl-2010, l-ICCAT adottat ir-Rakkomandazzjoni 10-04 li temenda
l-pjan multiannwali għall-irkupru tat-tonnu. Sabiex l-istokk jinbena
mill-ġdid, ir-Rakkomandazzjoni 10-04 tistipula tnaqqis ulterjuri
fil-qabdiet totali permissibbli, tisħiħ tal-miżuri li jnaqqsu
l-kapaċità tas-sajd kif ukoll rinfurzar tal-miżuri ta' kontroll,
b'mod partikolari, fir-rigward tal-operazzjonijiet ta' trasferiment u
tqegħid fil-gaġeġ, u tipprevedi pariri addizzjonali mill-Kumitat
Permanenti għar-Riċerka u l-Istatistika (CSRS) fl-2012 dwar
l-identifikazzjoni tal-postijiet fejn ibid il-ħut u dwar il-ħolqien
ta' santwarji.
Fil-Laqgħa Speċjali tagħha fl-2012,
l-ICCAT adottat ir-Rakkomandazzjoni 12-03 li temenda l-pjan multiannwali
għall-irkupru tat-tonnu. Sabiex tadatta aħjar l-istaġuni
tas-sajd għall-attività tal-flotta, ir-Rakkomandazzjoni 12-03 tistipula
modifika ta' staġuni tas-sajd "miftuħa" li jvarjaw minn
staġuni tas-sajd "magħluqa" stabbiliti fl-Artikolu 7
tar-Regolament tal-Kunsill 302/2009 kif emendat fl-Artikolu 1 (6)
tar-Regolament (UE) Nru 500/2012[2]
Barra minn hekk, ġew modifikati d-dati meta jkun jista' jsir sajd
b'bastimenti tas-sajd bil-purse seine, b'bastimenti tal-lixka u b'bastimenti
tas-sajd bir-rixa. Fl-aħħar nett, biex tiġi evitata kwalunkwe
inċertezza rigward dak it-tagħmir li mhux soġġett għal
kwalunkwe regola speċifika dwar l-istaġun tas-sajd, huwa
neċessarju li tiġi inkluża dispożizzjoni li tagħti
lill-bastimenti l-oħra kollha l-possibbiltà li jistadu s-sena kollha. 
Madanakollu kien hemm għadd ta’
oġġezzjonijiet mill-Partijiet Kontraenti tal-ICCAT għal din
ir-rakkomandazzjoni, li mill-aktar probabbli dewmu d-dħul
fis-seħħ tagħha sa Awwissu 2013. Madanakollu, dawn
l-oġġezzjonijiet kienu relatati mal-allokament tal-qabdiet totali
permissibbli (TACs) u ma kinux jikkonċernaw l-istaġuni tas-sajd.
Barra minn hekk, matul laqgħa intersessjonali riċenti li saret
f’Sevilja (18-20 ta’ Frar 2013), il-Partijiet Kontraenti
tal-ICCAT urew l-intenzjoni tagħhom li jimplimentaw
id-dispożizzjonijiet tar-Rakkomandazzjoni 12-03, inkluż
l-istaġun tas-sajd il-ġdid għall-bastimenti bil-purse seine (is-26 ta' Mejju
sal-24 ta' Ġunju), kif stipulat fil-paragrafu 22
tar-Rakkomandazzjoni.
Fir-rigward l-istaġun tas-sajd tal-2013,
fir-Regolament tal-Kunsill (UE) Nru 40/2013[3]
li jiffissa għall-2013 l-opportunitajiet tas-sajd disponibbli fl-ilmijiet
tal-UE u, għall-bastimenti tal-UE, f'ċerti ilmijiet mhux tal-UE
għal ċerti stokkijiet tal-ħut li huma soġġetti
għal negozjati u ftehimiet, il-Kunsill diġà stabbilixxa li l-istaġun
għall-bastimenti bil-purse seine se jkun mis-26 ta' Mejju 2013
sal-24 ta' Ġunju 2013, sabiex jagħti lill-Istati
Membri biżżejjed żmien biex jippjanaw. L-istaġun tas-sajd
bil-purse seine biss kien indirizzat f'dak ir-Regolament minħabba
ż-żmien li ġie allokat għalih u l-livell ta' importanza ta'
dak it-tagħmir minħabba l-kapaċità ta' qbid ogħla
tiegħu u l-każijiet preċedenti ta' nuqqas ta' konformità.
Sakemm ir-Rakkomandazzjoni 12-03 tal-ICCAT
tidħol fis-seħħ u tiġi implimentata b’mod komprensiv, huwa
neċessarju li d-dispożizzjoni rigward l-istaġuni tas-sajd
fir-Regolament tal-Kunsill (KE) Nru 302/2009 tiġi mmodifikata, sabiex
tkun żgurata l-konservazzjoni effettiva tal-istokk tat-tonnu billi tkun
żgurata l-konformità ma' dawn l-istaġuni ġodda tas-sajd u
jiġu ffaċilitati l-attivitajiet ta' infurzar, u biex tiġi
pprovduta ċertezza legali fir-rigward tal-istaġuni tas-sajd
ikkonċernati.
Għal dawn ir-raġunijiet, kif ukoll
biex l-Istati Membri jkunu jistgħu jiddefinixxu l-pjanijiet tas-sajd,
tal-kapaċità u ta' spezzjoni tagħhom li huma marbuta
mal-istaġuni tas-sajd u jissodisfaw l-obbligi tar-rappurtar tagħhom,
huwa neċessarju li dik id-dispożizzjoni tiġi mmodifikata
mill-aktar fis possibbli u li dawn il-modifiki jiġu applikati b'effett
retroattiv mill-1 ta' Jannar 2013. 
Għaldaqstant, ir-Regolament (KE)
Nru 302/2009 għandu jiġi emendat skont dan.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
L-Istati Membri kkonċernati minn dan
is-sajd (CY, ES, FR, GR, IT, MT u PT) ġew ikkonsulati fl-ambitu
tal-laqgħa tal-Grupp ta' Tmexxija għall-Pjan konġunt ta’
implimentazzjoni għat-tonnu li saret fil-Kwartieri Ġenerali
tal-Aġenzija Ewropea għall-Kontroll tas-Sajd f’Vigo fil-11 ta’ Diċembru 2012
dwar il-bżonn li jiġu ċċarati d-dati tal-istaġun
tas-sajd. Kollha kemm huma jaqblu li għandhom jiġu introdotti d-dati
kif definit fil-paragrafi minn 21 sa 26 tar-Rakkomandazzjoni 12-03
tal-ICCAT li temenda r-rakkomandazzjoni tal-ICCAT biex tistabbilixxi pjan ta’
rkupru multiannwali għat-tonnu fl-Atlantiku tal-Lvant u fil-Mediterran.
3.           ELEMENTI LEGALI TAL-PROPOSTA
L-għan tal-Proposta huwa li tittrasponi
rakkomandazzjoni li ġiet adottata fil-qafas tal-ICCAT f’liġi tal-UE
permezz ta’ emenda tar-Regolament tal-Kunsill Nru 302/2009 fir-rigward
tal-istaġuni tas-sajd għat-tagħmir li jintuża fis-sajd
għat-tonnu. L-ambitu limitat ta' din
il-proposta jimplika li huwa meħtieġ li tiġi żgurata l-adozzjoni
rapida tar-Regolament qabel il-bidu tal-istaġun tas-sajd tal-2013.
2013/0133 (COD)
Proposta għal
REGOLAMENT TAL-PARLAMENT EWROPEW U
TAL-KUNSILL
li jemenda r-Regolament tal-Kunsill (KE) Nru 302/2009
dwar pjan multiannwali għall-irkupru tat-tonn fil-Lvant tal-Atlantiku u
fil-Mediterran 
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea u, b’mod partikolari, l-Artikolu 43(2)
tiegħu,
Wara li kkunsidraw il-proposta
mill-Kummissjoni Ewropea,
Wara li bagħtu l-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[4],
Filwaqt li aġixxew skont
il-proċedura leġiżlattiva ordinarja,
Billi:
(1)       L-Unjoni hija Parti
għall-Konvenzjoni Internazzjonali għall-Konservazzjoni tat-Tonn
tal-Atlantiku (minn hawn 'il quddiem "il-Konvenzjoni").
(2)       Fis-16-il Laqgħa
Speċjali tagħha fl-2008, il-Kummissjoni Internazzjonali
għall-Konservazzjoni tat-Tonn tal-Atlantiku (minn hawn 'il quddiem l-"ICCAT"),
stabbilita mill-Konvenzjoni, adottat ir-Rakkomandazzjoni 08-05 sabiex jiġi
stabbilit pjan ta’ rkupru ġdid għat-tonn fil-Lvant tal-Atlantiku u
fil-Mediterran, li jieħu post il-pjan ta’ rkupru preċedenti adottat
fl-2006. Ir-Regolament (KE) Nru 302/2009[5]
ġie adottat biex jimplimenta dawk il-miżuri ta’ konservazzjoni
internazzjonali fil-livell tal-Unjoni.
(3)       Fis-l7-il Laqgħa
Speċjali tagħha fl-2010, l-ICCAT adottat ir-Rakkomandazzjoni 10-04 li
temenda l-pjan multiannwali għall-irkupru tat-tonnu. Ir-Regolament (KE)
Nru 302/2009 kien ġie emendat mir-Regolament (UE) Nru 500/2012[6] biex jimplimenta dawk
il-miżuri ta' konservazzjoni internazzjonali riveduti fil-livell
tal-Unjoni.
(4)       Fit-18-il-Laqgħa
Speċjali tagħha fl-2012, l-ICCAT adottat ir-Rakkomandazzjoni 12-03 li
temenda l-pjan multiannwali għall-irkupru tat-tonnu. Sabiex tadatta
aħjar l-istaġuni tas-sajd għall-attività tal-flotot,
ir-Rakkomandazzjoni 12-03 tipprevedi modifika tal-istaġuni tas-sajd, li
llum huma ddefiniti bħala staġuni miftuħin, bil-kontra
tal-istaġuni magħluqin indikati fir-Rakkomandazzjonijiet tal-ICCAT
preċedenti. Barra minn hekk, id-dati propji meta jkun jista' jsir sajd
b'bastimenti tas-sajd bil-purse seine, b'bastimenti tal-lixka u b'bastimenti
tas-sajd bir-rixa ġew modifikati. Fl-aħħar nett, biex tiġi
evitata kwalunkwe inċertezza rigward dak il-bastiment li mhux
soġġett għal kwalunkwe regola speċifika dwar l-istaġun
tas-sajd, huwa neċessarju li tiġi inkluża dispożizzjoni li
tagħti lit-tagħmir l-ieħor kollu l-possibbiltà li jintuża
fis-sajd is-sena kollha. 
(5)       Sakemm ir-Rakkomandazzjoni 12-03
tal-ICCAT tidħol fis-seħħ u tiġi implimentata b’mod
komprensiv, huwa meħtieġ li d-dispożizzjonijiet dwar
l-istaġuni tas-sajd fir-Regolament (KE) Nru 302/2009 jiġu
modifikati mill-aktar fis possibbli u li dawk il-modifiki jibdew japplikaw
mill-bidu tal-2013, sabiex tiġi żgurata l-konservazzjoni effettiva
tal-istokk tat-tonnu, biex tingħata ċertezza legali rigward
l-istaġuni tas-sajd ikkonċernati u, fl-aħħar nett, biex
l-Istati Membri jkunu jistgħu jiddefinixxu b’mod xieraq il-pjanijiet
tas-sajd, tal-kapaċità u ta’ spezzjoni tagħhom u obbligi ta’
rappurtar oħrajn.
ADOTTAW DAN IR-REGOLAMENT:
Artikolu 1
L-Artikolu 7 tar-Regolament (KE)
Nru 302/2009 huwa sostitwit b’dan li ġej:
"Artikolu 7
Staġuni tas-sajd
1.           Is-sajd għat-tonnu minn
bastimenti pelaġiċi akbar minn erbgħa u għoxrin (24) metru
għall-qbid bil-konz fuq skala kbira, għandu jkun permess fil-Lvant
tal-Atlantiku u fil-Mediterran matul il-perjodu mill-1 ta’ Jannar
sal-31 ta’ Mejju bl-eċċezzjoni taż-żona
delimitata mill-Punent ta’ 10°W u mit-Tramuntana ta’ 42°N, fejn dan it-tip ta’
sajd għandu jkun ipprojbit mill-1 ta’ Awwissu sal-31 ta’ Jannar.
2.           Is-sajd bil-purse seine
għat-tonnu għandu jkun permess fl-Atlantiku tal-Lvant u
fil-Mediterran matul il-perjodu mis-26 ta’ Mejju sal-24 ta’ Ġunju.
3.           Is-sajd għat-tonnu
bil-bastimenti tal-lixka u l-bastimenti tas-sajd bir-rixa għandu jkun
permess fl-Atlantiku tal-Lvant u fil-Mediterran matul il-perjodu mill-1 ta’ Lulju sal-31 ta’ Ottubru.
4.           Is-sajd tat-tonnu
b'bastimenti tas-sajd pelaġiku għandu jkun permess fl-Atlantiku
tal-Lvant matul il-perjodu mis-16 ta' Ġunju sal-14 ta' Ottubru.
5.           Is-sajd rikreazzjonali u
sportiv għat-tonnu għandu jkun permess fl-Atlantiku tal-Lvant u
fil-Mediterran mis-16 ta' Ġunju sal-14 ta' Ottubru.
6.           Is-sajd għat-tonnu
b’tagħmir ieħor apparti dak li jissemma fil-paragrafi minn 1 sa 5
għandu jkun permess matul is-sena kollha.”
Artikolu 2
Dan ir-Regolament għandu jidħol
fis-seħħ fit-tielet jum wara l-pubblikazzjoni tiegħu f’Il-Ġurnal
Uffiċjali tal-Unjoni Ewropea. Għandu japplika mill-1 ta’ Jannar 2013.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
[1]               ĠU L 96, 15.4.2009
[2]               ĠU L 157, 16.6.2012
[3]               ĠU L 23, 25.1.2013
[4]               ĠU C , , p. .
[5]               ĠU L 96, 15.4.2009
[6]               ĠU L 157, 16.6.2012